Estasyon ng Paco

Ang estasyong Paco ay isang estasyon sa Pangunahing Linyang Patimog (South Main Line) ng PNR. Nagsisilbi ito sa Paco, Maynila. Ito ay huling estasyon na nasa tabi ng Abenida Quirino bago kumaliwa ang linya sa Lansangang Pangulong Sergio Osmeña (dating South Superhighway).

Ang estasyong San Andres sa San Andres Bukid ay sumusunod sa estasyong Paco. Ang estasyong Paco ay inunahan ng estasyong Pandacan sa Pandacan. Mayroon ding mga estasyon ng LRT-1 na matatagpuan di-kalayuan mula sa estasyon. Ang mga ito ay Pedro Gil at Quirino. Kinakailangan ito ng pagsakay mula sa estasyong ito upang makarating sa mga nabanggit na estasyon ng LRT.

Kasaysayan
Ang linyang Manila Belt mula Santa Mesa patungong Paco at ang bahagi ng dating Linyang Kabite patungong Binakayan, Kawit ay binuksan noong Marso 25, 1908. Sinimulan ang pagtatayo ng estasyong Paco noong 1912 at natapos ito pagsapit ng 1915, noong panahon ng pananakop ng mga Amerikano. Matatagpuan ito noon sa tapat ng Plasa Dilao.

Kalahating giniba ang estasyong Paco noong 1996 ng isang developer na nagsimulang magtayo ng isang gusaling pamilihan (shopping mall) sa tabi nito. Hindi nakompleto ang paggigiba dahil sa pagbawi ng pagtatayo ng gusaling pamilihan, kung kaya nanatiling nakatayo ang harapan ng dating estasyon hanggang ngayon.

Noong 2009, ang lumang estasyon ay pinalitan ng isang bagong estasyon sa kanto ng Abenida Quirino at Kalye Pedro Gil. Noong 2015, pinag-iisipan ng Kagawaran ng Transportasyon at Komunikasyon (DOTC) ang ipinapanukalang pagpapanumbalik at pangangalaga ng lumang gusali ng estasyong daangbakal ng Paco. Malugod na tinanggap ng mga tagataguyod ng pamana, kabilang ang Heritage Conservation Society, ang panukala.

Mga kalapit na palatandaang pook
Malapit ang estasyon sa Plaza Dilao, Pamilihan ng Paco, Simbahan ng San Fernando de Dilao, Paaralang Katoliko ng Paco at Colegio de la Inmaculada Concepcion de la Concordia.

Pagkakaayos ng Estasyon

Tingnan din
 Estasyong daangbakal ng Tutuban
 Talaan ng mga estasyon ng Pambansang Daambakal ng Pilipinas

Mga sanggunian

Paco